钦定古今图书集成/明伦汇编/官常典/第510卷 > 杨文广
## 钦定古今图书集成/明伦汇编/官常典/第510卷 > 杨文广

按《宋史杨业传》：业子延昭，延昭子文广，字仲容，以班
行讨贼张海有功，授殿直。范仲淹宣抚陕西，与语，奇
之，置麾下，从狄青南征，知德顺军，为广西钤辖，知宜、
邕二州，累迁左藏库使、带御器械。治平中，议宿卫将，
英宗曰：“文广名将，后且有功。”迺擢成州团练使、龙神
卫四厢都指挥使，迁兴州防御使、秦凤副都总管。韩
琦使筑筚篥城，文广声言城喷珠，率众急趣筚篥，比
暮至其所，部分已定。迟明，敌骑大至，知不可犯而去，
遗书曰：“当白国主以数万精骑逐汝。”文广遣将袭之，
斩获甚众。或问其故，文广曰：“先人有夺人之气，此必
争之地，彼若知而据之，则未可图也。”诏书褒谕，赐袭
衣、带马。知泾州、镇戎军，为定州路副都总管，迁步军
都虞候。辽人争代州地界，文广献《阵图》并《取幽燕策》，
未报而卒。赠同州观察使。